Lars Aagaard (M), 2023-11-17:
Det er der nemlig – ja.
Jeg håber i øvrigt, at det var en god høring, der var i går.
Det er godt, at der fortsat er masser af energi i debatten.
I går blev der på Klima-, Energi- og Forsyningsudvalgets initiativ afholdt en offentlig høring om atomkraft, og jeg håber og kan forstå, at det var en god debat med mange forskellige indspark og perspektiver.
Det er positivt.
I dag skal vi debattere, hvad regeringen vil gøre for at sikre lige vilkår for nye atomteknologier.
Jeg kan godt forstå den stigende interesse for atomkraft, og jeg vil godt starte med at sige, at jeg har et åbent og nysgerrigt sind, når det kommer til alle teknologier inden for grøn omstilling.
Det gælder også atomkraft.
Atomkraft spiller en central rolle for forsyningssikkerheden og den grønne omstilling i Europa og resten af verden.
Atomkraft bidrager til ca. 26 pct. af elproduktionen i EU.
El produceret fra atomkraft fra udlandet indgår derfor selvfølgelig dermed også indirekte i den danske elforsyning og i vores elforsyningssikkerhed.
Der er gang i at udvikle nye atomkraftteknologier, og danske virksomheder er med.
Det er spændende.
Jeg følger udviklingen, og det er godt, hvis udviklingen af ny atomkraftteknologi kan hjælpe med, at vi globalt når vores klimaambitioner.
Men det hører med til historien, at disse nye atomkraftteknologier stadig er i deres vorden.
Kun ganske få modulære reaktorer er i dag i drift, primært med kinesisk og russisk teknologi.
Vi kan derfor ikke med sikkerhed sige, hvad der i en vestlig kontekst bliver deres reelle potentiale, hvad de vil komme til at koste, hvor hurtigt de kan etableres, og hvordan sikkerheden i dem bliver.
Det, vi derimod kan sige, er, at det i Danmark nu og i en overskuelig fremtid er hurtigere og billigere at udbygge sol og vind end atomkraft.
Derfor har vi i Danmark indtil nu satset på det, vi er bedst til, nemlig massiv udbygning af vind og sol.
Det har og skal sammen med tæt samhandel med vores nabolande sikre hurtigere og billigere og mere bæredygtige CO 2 -reduktioner end atomkraft.
På den korte bane er der ingen tvivl: Det er sol, vind suppleret af biogas, der skal realisere vores ambitioner om at kunne producere massive mængder grøn energi i 2030 og selvfølgelig øgende i årene efter.
Siden vi sidst debatterede atomkraft her i salen – jeg erindrer, det var den 10. maj –
har vi indgået en politisk aftale om havvindmøller og fremsat udspil om energiparker.
Jeg noterer mig, at både Liberal Alliance, Konservative og Dansk Folkeparti er med i aftalen om yderligere havvindmøller og også er med i aftalen om, at vi skal firedoble sol og vind på land, så vi har truffet store beslutninger og har ambitiøse målsætninger for at øge vores grønne elproduktionskapacitet ganske markant mod 2030.
Regeringen har lige nu fuldt fokus på at realisere VE-ambitionerne, og det gør vi jo bl.a. i de igangværende forhandlinger om energiparker.
Vi følger naturligvis også med i teknologiudviklingen.
Det viser f.eks. vores ambitioner for ccs og ptx, og mit ministerium følger selvfølgelig også udviklingen af nye teknologier inden for atomkraft, ligesom danske virksomheder og energibranchen selvfølgelig gør det.
Der er nemlig i dag ikke noget, der forhindrer os i at blive klogere, og netop dette er en central pointe i den debat, som har det med at blive glemt, når bølgerne går højt.
Beslutningsforslaget fra 1985 pålagde regeringen, at atomkraft ikke skal indgå i dansk energiplanlægning.
Derudover er der i elforsyningsloven et generelt forbud mod etablering af nukleare produktionsanlæg med henblik på elproduktion.
Det er altså det eneste atomkraftforbud, der gælder.
Det er ikke et forbud mod at forske i atomkraft i Danmark.
Det er heller ikke et forbud mod at søge og modtage offentlig støtte til forskning i atomkraft.
I 2017 tildelte Innovationsfonden f.eks. 0,5 mia. kr. netop til det formål til en af de virksomheder, der ofte er fremme i debatten, så der er altså ikke noget forbud i Danmark mod at blive klogere, heller ikke på atomkraft.
Tak igen til forespørgerne for at tage initiativ til debatten.
Det er vigtigt, vi har et åbent sind, når det kommer til at håndtere klimaudfordringen.
Jeg håber, forespørgerne vil bringe samme entusiasme ind i klimadebatten, som de bringer ind i atomkraftdebatten, for håndteringen af klimaudfordringen kan ikke koges ned til, om man er for eller imod en bestemt teknologi.
Tak for ordet.